Ehdotus NEUVOSTON PÄÄTÖS Guinea-Bissaun tasavallan kanssa käytyjen Cotonoun sopimuksen 96 artiklan mukaisten neuvottelujen päättämisestä /* KOM/2011/0409 lopullinen - 2011/0178 (NLE) */





PERUSTELUT Euroopan unioni päätti 31. tammikuuta 2011 aloittaa Guinea-Bissaun tasavallan kanssa neuvottelut tarkistetun Cotonoun sopimuksen 96 artiklan mukaisesti. Päätös tehtiin vuoden 2010 huhtikuun 1. päivän tapahtumien johdosta. Kyseisenä päivänä ryhmä kapinoivia sotilaita pidätti asevoimien apulaisesikuntapäällikkö kenraali Antonio Indjain käskystä esikuntapäällikkö José Zamora Indutan sekä Guinea-Bissaun pääministerin. Tästä kapinasta lähtien asevoimien tosiasiallinen esikuntapäällikkö on ollut kenraali Indjai. Presidentti nimitti hänet hallituksen ehdotuksesta virallisesti tehtävään 25. kesäkuuta 2010. Amiraali Bubo Na Tchuton nimittäminen merivoimien päälliköksi 8. lokakuuta 2010 oli uusi takaisku maan hyvälle hallinnolle. Amiraali Na Tchuto on saanut aikaan epävakautta huhtikuun 1. päivän kapinan jälkeen, ja häneen sovelletaan kansainvälisten kumppanien määräämiä pakotteita hänen oletetusta osallistumisestaan laittomiin toimiin. Euroopan unioni katsoo, että kapina 1. huhtikuuta 2010 ja sen pääasiallisten yllyttäjien nimittäminen sen jälkeen korkeisiin armeijan virkoihin on Cotonoun sopimuksen 9 artiklassa tarkoitettujen olennaisten osien (demokraattisten periaatteiden kunnioittaminen) vakava ja ilmeinen rikkominen ja että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Siksi Guinea-Bissaun viranomaisille on lähetetty 2. helmikuuta 2011 päivätty kirje, jossa heidän kutsutaan neuvotteluihin. Guinea-Bissaun hallitus on omalta osaltaan muodostanut komitean neuvotteluihin valmistautumista varten vastatakseen EU:n kutsukirjeessä esitettyihin huoliin. Neuvottelupäivään mennessä voitiin havaita tiettyä edistystä, erityisesti siinä, että oli hyväksytty turvallisuusalan uudistusta koskeva etenemissuunnitelma, jonka Länsi-Afrikan valtioiden talousyhteisö (ECOWAS) antoi 23.–24. maaliskuuta 2011 järjestetyssä huippukokouksessa, oli hyväksytty toimintasuunnitelma turvallisuusalan uudistuksen panemiseksi täytäntöön, ja kyseisen uudistuksen tueksi oli virallisesti avattu Angolan operaatio (MISSANG) ja käynnistetty se tosiasiallisesti. Neuvottelujen avauskokous pidettiin Brysselissä 29. maaliskuuta 2011. Guinea-Bissaun valtuuskunta koostui pääministeristä ja hallituksen jäsenistä. AKT:n valtuuskunta, johon kuului Guinea-Bissaun ystävävaltioita, Afrikan unioni (AU), ECOWAS ja portugalinkielisten maiden yhteisö CPLP osallistuivat tarkkailijoina. Kyseisen kokouksen aikana osallistujat tutustuivat Guinea-Bissaun tekemiin ehdotuksiin siitä, miten siviilivallan ensisijaisuus taataan asteittain, miten parannetaan demokraattista hallintoa, miten taataan perustuslaillisen järjestyksen ja oikeusvaltion kunnioittaminen ja miten torjutaan rankaisemattomuutta ja järjestäytynyttä rikollisuutta. Guinea-Bissau antoi erityisesti seuraavat sitoumukset: - maaliskuun ja kesäkuun 2009 murhiin liittyvien tutkimusten ja oikeusmenettelyjen toteuttaminen ja niiden loppuunsaattaminen täysin riippumattomasti ja asianmukaisissa aineellisissa ja turvallisuuteen liittyvissä oloissa - turvallisuusalan uudistuksen tehokas täytäntöönpano kansallisen parlamentin hyväksymän strategian ja EU:n YTPP-operaation tuella laaditun lainsäädäntöpaketin perusteella - armeijan rakenteen uudistaminen sen varmistamiseksi, että korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan ECOWASin etenemissuunnitelman päätelmien ja suositusten mukaisesti - yhdessä ECOWASin, CPLP:n ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän hyväksyminen ja avustaminen - kansallisten toimintasuunnitelmien laatiminen, hyväksyminen ja tehokas täytäntöönpano turvallisuusalan uudistuksen panemiseksi täytäntöön ja huumekaupan torjumiseksi - siviili- ja sotilashenkilökunnan hallinnon ja rahoituksen parantaminen sekä toimenpiteet rahanpesun torjumiseksi. Euroopan unioni pani keskustelujen lopuksi tekemissään päätelmissä merkille edellä mainitut sitoumukset. Se kehotti Guinea-Bissaun tasavallan edustajia käynnistämään välittömästi tutkimukset ja oikeusmenettelyt vuoden 2010 huhtikuun 1. päivän tapahtumista rankaisemattomuuden torjumisen vahvistamiseksi ja ehdottamaan yksityiskohtaisempaa aikataulua sitoumusten panemiseksi täytäntöön ECOWASin etenemissuunnitelmassa vahvistettujen määräaikojen mukaisesti. Jotta tuettaisiin palaamista Cotonoun sopimuksen olennaisten osien kunnioittamiseen, ehdotetaan aiheellisten toimenpiteiden hyväksymistä sopimuksen 96 artiklan 2 kohdan c alakohdan mukaisesti. Ne koskevat yhteistyön asteittaista aloittamista uudelleen oikeusvaltion ja demokraattisen hallinnon vahvistamista koskevan prosessin tukemiseksi (katso liitteenä oleva kirjeluonnos). Edellä esitetyn perusteella ja tarkistetun Cotonoun sopimuksen 9 ja 96 artiklan mukaisesti komissio ehdottaa yhteisymmärryksessä unionin ulkoasioiden ja turvallisuuspolitiikan korkean edustajan kanssa, että neuvosto päättää Guinea-Bissaun tasavallan kanssa käydyt neuvottelut ja antaa liitteenä olevan päätöksen. 2011/0178 (NLE) Ehdotus NEUVOSTON PÄÄTÖS Guinea-Bissaun tasavallan kanssa käytyjen Cotonoun sopimuksen 96 artiklan mukaisten neuvottelujen päättämisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Cotonoussa 23 päivänä kesäkuuta 2000 allekirjoitetun AKT–EY-kumppanuussopimuksen[1], jäljempänä ’Cotonoun sopimus’, sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella[2], ja erityisesti sen 96 artiklan, ottaa huomioon AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn sisäisen sopimuksen[3], ja erityisesti sen 3 artiklan, ottaa huomioon komission yhteisymmärryksessä unionin ulkoasioiden ja turvallisuuspolitiikan korkean edustajan kanssa esittämän ehdotuksen, sekä katsoo seuraavaa: 1. Cotonoun sopimuksen 9 artiklassa tarkoitettuja olennaisia osia on rikottu. 2. Cotonoun sopimuksen 96 artiklan mukaisesti Guinea-Bissaun tasavallan kanssa aloitettiin neuvottelut 29 päivänä maaliskuuta 2011 Afrikan, Karibian ja Tyynenmeren valtioiden ryhmän sekä Afrikan unionin, ECOWASin (Länsi-Afrikan valtioiden talousyhteisö) ja CPLP:n (portugalinkielisten maiden yhteisö) edustajien läsnä ollessa, ja Guinea-Bissaun hallituksen edustajat esittivät kyseisissä neuvotteluissa tyydyttäviä ehdotuksia sitoumuksiksi. 3. Sen vuoksi on asianmukaista tehdä päätös Cotonoun sopimuksen 96 artiklan perusteella aloitettujen neuvottelujen päättämisestä ja hyväksyä aiheelliset toimenpiteet näiden sitoumusten täyttämiseksi, ON HYVÄKSYNYT TÄMÄN PÄÄTÖKSEN: 1 artikla Päätetään Guinea-Bissaun tasavallan kanssa Cotonoun sopimuksen 96 artiklan mukaisesti aloitetut neuvottelut. 2 artikla Hyväksytään liitteenä olevassa kirjeessä esitetyt toimenpiteet Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä. 3 artikla Tämä päätös tulee voimaan päivänä, jona se hyväksytään. Se on voimassa 18 kuukautta alkaen päivästä, jona neuvosto hyväksyy sen. Sitä tarkastellaan säännöllisesti uudelleen joka kuudes kuukausi, mieluiten komission ja Euroopan ulkosuhdehallinnon seurantakäyntien perusteella. 4 artikla Tämä päätös julkaistaan Euroopan unionin virallisessa lehdessä . Tehty Brysselissä Neuvoston puolesta Puheenjohtaja LIITE Kirjeluonnos Arvoisa tasavallan presidentti Arvoisa pääministeri Euroopan unioni katsoo, että kapina 1. huhtikuuta 2010 ja sen pääasiallisten yllyttäjien nimittäminen sen jälkeen korkeisiin armeijan virkoihin ovat Cotonoun sopimuksen 9 artiklassa tarkoitettujen olennaisten osien erityisen vakavia ja ilmeisiä rikkomisia. Unioni on ilmaissut monesti huolensa siitä, että Guinea-Bissaussa ei kunnioiteta siviilivallan ensisijaisuutta ja demokraattisen hyvän hallinnon periaatteita. Euroopan unioni on siksi aloittanut hallituksen kanssa vuoropuhelun Cotonoun sopimuksen 96 artiklan mukaisesti tutkiakseen tilannetta ja mahdollisia ratkaisuja. Guinea-Bissaun hallituksen hyväksynnän jälkeen neuvottelut avattiin 29. maaliskuuta 2011 Brysselissä. Kokouksen aikana osallistujat keskustelivat tarpeellisista toimenpiteistä, joilla varmistetaan siviilivallan ensisijaisuus, parannetaan demokraattista hallintoa, taataan perustuslaillisen järjestyksen ja oikeusvaltion kunnioittaminen sekä torjutaan rankaisemattomuutta ja järjestäytynyttä rikollisuutta. Guinea-Bissau oli neuvotteluihin valmistautuessaan laatinut muistion, jossa oli ehdotuksia Euroopan unionin kutsukirjeessä ilmaisemien huolenaiheiden korjaamiseksi. Euroopan unioni on ottanut neuvottelujen aikana huomioon Guinea-Bissaun sitoumukset, erityisesti seuraavat: - maaliskuun ja kesäkuun 2009 murhiin liittyvien tutkimusten ja oikeusmenettelyjen toteuttaminen ja niiden loppuunsaattaminen täysin riippumattomasti ja asianmukaisissa aineellisissa ja turvallisuuteen liittyvissä oloissa - turvallisuusalan uudistuksen tehokas täytäntöönpano kansallisen parlamentin hyväksymän strategian ja EU:n YTPP-operaation tuella laaditun lainsäädäntöpaketin perusteella - armeijan rakenteen uudistaminen sen varmistamiseksi, että korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan ECOWASin etenemissuunnitelman päätelmien ja suositusten mukaisesti - yhdessä ECOWASin, CPLP:n ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän hyväksyminen ja avustaminen - kansallisten toimintasuunnitelmien laatiminen, hyväksyminen ja tehokas täytäntöönpano turvallisuusalan uudistuksen panemiseksi täytäntöön ja huumekaupan torjumiseksi - siviili- ja sotilashenkilökunnan hallinnon ja rahoituksen parantaminen sekä toimenpiteet rahanpesun torjumiseksi. Neuvottelujen lopuksi laatimissaan päätelmissä Euroopan unioni kehotti Guinea-Bissaun tasavallan edustajia käynnistämään välittömästi tutkimukset ja oikeusmenettelyt vuoden 2010 huhtikuun 1. päivän tapahtumista rankaisemattomuuden torjumisen vahvistamiseksi ja ehdottamaan yksityiskohtaisempaa aikataulua edellä mainittujen sitoumusten panemiseksi täytäntöön ECOWASin etenemissuunnitelmassa vahvistettujen määräaikojen mukaisesti. Euroopan unioni katsoi, että Guinea-Bissaun antamat sitoumukset olivat yleisesti rohkaisevia. Se päätti siksi päättää neuvottelut ja hyväksyä aiheelliset toimenpiteet Cotonoun sopimuksen 96 artiklan 2 kohdan c alakohdan mukaisesti. Yhteistyön uudelleenaloittamisella pyritään tukemaan palaamista Cotonoun sopimuksen olennaisten osien kunnioittamiseen, ja se toteutetaan vaiheittain tämän kirjeen liitteen I ( sitoumusten toteuttamisjärjestys ) mukaisesti: 1. Euroopan unioni rahoittaa edelleen täytäntöönpanovaiheessa olevia sopimuksia ja humanitaarisia toimia, kiireellisiä toimia, suoraa tukea väestölle, kansainvälisen rikollisuuden torjuntaa ja demokratian vahvistamisen tukea koskevia toimia. Guinea-Bissau on tukikelpoinen EKR:n vuosituhannen kehitystavoitteita koskevan aloitteen yhteydessä. Rahoituksen osoittamista Guinea-Bissaun kattaville alueellisille hankkeille ja muille EKR:n välineille (vesi, energia jne.) sekä valmistelutoimenpiteiden käynnistämiseen tulevien hankkeiden täytäntöönpanemiseksi tarkastellaan tapauskohtaisesti. 2. Hankkeiden ja ohjelmien lykkääminen keskeisellä toiminta-alueella ”konfliktien ehkäisy” (lukuun ottamatta PROJUST- ja PARACEM-ohjelmia ja maksuja PARSS-ohjelman RSS-eläkerahastoon), keskeisellä toiminta-alueella ”vesi ja energia” (Bissaun sähköistämishanke) ja keskeisten toiminta-alueiden ulkopuolella (tieliikenteen kestävän hallinnan tukiohjelma ja yksityisen sektorin tukiohjelma) lopetetaan, kun (i) turvallisuusalan uudistusta koskevien sitoumusten täytäntöönpanosta on toimitettu yksityiskohtainen aikataulu ECOWASin etenemissuunnitelman mukaisesti; (ii) EU:n YTPP-operaation (EU SSR) tuella laadittu turvallisuusalan uudistusta koskeva puitelainsäädäntö on viimeistelty, hyväksytty, vahvistettu ja julkaistu; (iii) yhdessä ECOWASin, CPLP:n ja/tai muiden kumppanien tuella käynnistettävä turvallisuusalan uudistusta ja poliittisten toimijoiden turvaamista tukeva asiantuntijaryhmä on hyväksytty ja kun sitä avustetaan; (iv) turvallisuusalan uudistusta sekä huumekaupan ja rahanpesun torjuntaa koskevat kansalliset toimintasuunnitelmat on laadittu ja hyväksytty ja kun niiden täytäntöönpano on aloitettu. 3. EKR:n ensimmäiset maksut voidaan maksaa eläkerahastoon turvallisuusalan iäkkäiden ylimääräisten työntekijöiden eläkettä varten (PARSS-ohjelma, yhdeksäs EKR) edellyttäen, että hallitus ja ECOWAS osoittavat siihen määrärahoja, ja oikeusalan uusi tukiohjelma (PROJUST, keskeinen toiminta-alue ”konfliktien ehkäisy”) voidaan käynnistää seuraavien ehtojen täyttyessä: (i) Maaliskuun ja kesäkuun 2009 murhiin liittyvät tutkimukset ja oikeusmenettelyt toteutetaan ja saatetaan loppuun täysin riippumattomasti ja asianmukaisissa aineellisissa ja turvallisuuteen liittyvissä oloissa. (ii) Guinea-Bissaun julkis-, siviili- ja sotilashenkilökunnan hallintoa ja rahoitusta parannetaan. 4. Euroopan unioni harkitsee talousarviotukensa jatkamista ja siviili- ja sotilasalan uudistusten uuden tukiohjelman laatimista (PARACEM, keskeinen toiminta-alue ”konfliktien ehkäisy”) sen jälkeen, kun (i) turvallisuusalan uudistuksen kansallisen toimintasuunnitelman ja huumekaupan ja rahanpesun torjunnan kansallisen toimintasuunnitelman tosiasiallista täytäntöönpanoa jatketaan, (ii) huhtikuun 2010 tapahtumia koskevat tutkimukset ja oikeudelliset menettelyt on käynnistetty, ja (iii) armeijan rakenne on uudistettu sen varmistamiseksi, että asevoimien korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan ECOWASin etenemissuunnitelman päätelmien ja suositusten mukaisesti. Euroopan unioni varaa itselleen oikeuden muuttaa näitä toimenpiteitä poliittisen tilanteen kehittymisen ja sitoumusten täyttämisen mukaisesti. Cotonoun sopimuksen 96 artiklan mukaisen menettelyn puitteissa Euroopan unioni seuraa edelleen tiiviisti Guinea-Bissaun tilannetta 18 kuukauden seurantajakson aikana. Tämän jakson aikana hallituksen kanssa käydään tehostettua vuoropuhelua Cotonoun sopimuksen 8 artiklan mukaisesti Cotonoun sopimuksen olennaisten osien kunnioittamisen palauttamista koskevan prosessin tukemiseksi. Euroopan unioni tarkastaa tilanteen säännöllisesti; ensimmäinen seurantakäynti on periaatteessa määrä toteuttaa kuuden kuukauden kuluessa. Osapuolet sitoutuvat Cotonoun sopimuksen 8 artiklan nojalla käymään säännöllistä poliittista vuoropuhelua poliittisen, oikeudellisen ja taloudellisen hallinnon alan uudistuksista ja kiinnittämään erityistä huomiota turvallisuusalaan, rankaisemattomuuden torjuntaan ja järjestäytynyttä rikollisuutta, erityisesti huumekauppaa koskevaan ilmiöön. Kunnioittavasti Neuvoston puolesta | Komission puolesta | C. ASHTON Puheenjohtaja | A. PIEBALGS Komission jäsen | Liite I: Sitoumusten toteuttamisjärjestys: Kumppanien sitoumukset: | Guinea-Bissau | Euroopan unioni | NYKYINEN TILANNE | Euroopan unioni rahoittaa edelleen täytäntöönpanovaiheessa olevia sopimuksia ja humanitaarisia toimia, kiireellisiä toimia, suoraa tukea väestölle, kansainvälisen rikollisuuden torjuntaa ja demokratian vahvistamisen tukea koskevia toimia. Niiden ohjelmien ja toimien jäädyttäminen, joihin sovelletaan aiheellisia toimenpiteitä. Vuosituhannen kehitystavoitteita koskevan aloitteen piirissä tukikelpoinen maa. Rahoituksen osoittamiseen Guinea-Bissaun kattaville alueellisille hankkeille ja muille EKR:n välineille (vesi, energia jne.) sekä valmistelutoimenpiteiden käynnistämiseen tulevien hankkeiden täytäntöönpanemiseksi sovelletaan yksikköjen tekemää tapauskohtaista tutkimusta. | ENSIMMÄINEN VAIHE Turvallisuusalan uudistusta koskevien sitoumusten täytäntöönpanosta toimitetaan yksityiskohtainen aikataulu ECOWASin etenemissuunnitelman mukaisesti. EU:n YTPP-operaation (EU SSR) tuella laadittu turvallisuusalan uudistusta koskeva puitelainsäädäntö1 viimeistellään, hyväksytään, vahvistetaan ja julkaistaan. ECOWASin, CPLP:n ja/tai muiden kumppanien tuella käynnistettävä turvallisuusalan uudistusta ja poliittisten toimijoiden turvaamista tukeva asiantuntijaryhmä hyväksytään ja sitä avustetaan. Turvallisuusalan uudistusta sekä huumekaupan ja rahanpesun torjuntaa koskevat kansalliset toimintasuunnitelmat valmistellaan, hyväksytään ja niiden täytäntöönpano aloitetaan. | Hankkeet ja ohjelmat aloitetaan uudelleen keskeisellä toiminta-alueella ”konfliktien ehkäisy” (lukuun ottamatta PROJUST- ja PARACEM-ohjelmia ja maksuja PARSS-ohjelman RSS-eläkerahastoon) keskeisellä toiminta-alueella ”vesi ja energia” (Bissaun sähköistämishanke) keskeisten toiminta-alueiden ulkopuolella (tieliikenteen kestävän hallinnan tukiohjelma ja yksityisen sektorin tukiohjelma). | TOINEN VAIHE Maaliskuun ja kesäkuun 2009 murhiin liittyvät tutkimukset ja oikeusmenettelyt toteutetaan ja saatetaan loppuun täysin riippumattomasti ja asianmukaisissa aineellisissa ja turvallisuuteen liittyvissä oloissa. Guinea-Bissaun julkis-, siviili- ja sotilashenkilökunnan hallintoa ja rahoitusta parannetaan. | Aloitetaan uudelleen oikeusalan tukiohjelma – PROJUST (keskeinen toiminta-alue ”konfliktien ehkäisy”). Maksetaan maksut eläkerahastoon turvallisuusalan uudistuksen tukiohjelman iäkkäiden ylimääräisten työntekijöiden eläkettä varten – PARSS (keskeinen toiminta-alue ”konfliktien ehkäisy”), edellyttäen, että hallitus ja ECOWAS osoittavat siihen määrärahoja. | KOLMAS VAIHE Pannaan täytäntöön turvallisuusalan uudistuksen kansallinen toimintasuunnitelma ja huumekaupan ja rahanpesun torjunnan kansallinen toimintasuunnitelma. Käynnistetään vuoden 2010 huhtikuun 1. päivän tapahtumien tutkimukset ja oikeuskäsittelyt. Uudistetaan armeijan rakenne sen varmistamiseksi, että asevoimien korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan ECOWASin etenemissuunnitelman päätelmien ja suositusten mukaisesti | Seuraavat ohjelmat aloitetaan uudelleen siviili- ja sotilashallinnon uudistuksen tuki – PARACEM (keskeinen toiminta-alue ”konfliktien ehkäisy”) talousarviotuki. | 1 Turvallisuusalan uudistusta koskeva puitelainsäädäntö (ohjeellinen luettelo): Kansallisen puolustuksen strateginen suunnitelma, kansallista puolustusta koskeva orgaaninen laki, asevoimien järjestämistä koskeva orgaaninen laki, asevoimien esikuntapäällikköä koskeva orgaaninen laki, maavoimia koskeva orgaaninen laki, merivoimia koskeva orgaaninen laki, ilmavoimia koskeva orgaaninen laki, kansallisen puolustuksen ministeriä koskeva orgaaninen laki, armeijan asemaa koskeva orgaaninen laki (lain nro 3/99 tarkistus), asepalvelusta koskeva laki (lain nro 4/99 tarkistus), sisäministeriötä koskeva orgaaninen laki. [1] EYVL L 317, 15.12.2000, s. 3. [2] EUVL L 287, 28.10.2005, s. 4. [3] EYVL L 317, 15.12.2000, s. 376, sellaisena kuin se on muutettuna EUVL:ssä L 247, 9.9.2006, s. 48.